Kommissionens afgørelse

af 13. februar 2004

om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Estland i førtiltrædelsesperioden

(2004/143/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), særlig artikel 4, stk. 5 og 6, og

ud fra følgende betragtninger:

(1) Det særlige tiltrædelsesprogram for landbrug og udvikling af landdistrikter i Republikken Estland (herefter benævnt Sapard) blev godkendt ved Kommissionens afgørelse af 17. november 2000(3) og senest ændret ved Kommissionens afgørelse af 19. december 2002 i overensstemmelse med artikel 4, stk. 5, i forordning (EF) nr. 1268/1999.

(2) Den estiske regering og Kommissionen, der handler på Det Europæiske Fællesskabs vegne, undertegnede den 25. januar 2001 den flerårige finansieringsaftale om de tekniske, juridiske og administrative regler for gennemførelsen af Sapard-programmet, senest ændret ved den årlige finansieringsaftale for 2003, der blev undertegnet den 9. december 2003 og trådte endeligt i kraft den 11. december 2003.

(3) De estiske myndigheder har udpeget et Sapard-kontor under landbrugsmatrikel- og landbrugsinformationsnævnet til at gennemføre nogle af de foranstaltninger, der er fastsat i Sapard. Den nationale fond under finansministeriet er blevet udpeget til varetage de finansielle funktioner, der skal udføres i forbindelse med gennemførelsen af Sapard.

(4) På grundlag af individuelle analyser af den nationale og sektorspecifikke kapacitet til at varetage program- eller projektforvaltning, finanskontrolprocedurer og strukturer vedrørende offentlige finanser som fastsat i artikel 12, stk. 2, i forordning (EF) nr. 1266/1999 vedtog Kommissionen beslutning 2001/461/EF af 15. juni 2001 om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Estland i førtiltrædelsesperioden(4) for så vidt angår visse foranstaltninger i Sapard-programmet.

(5) Kommissionen har siden foretaget en yderligere analyse efter artikel 12, stk. 2, i forordning (EF) nr. 1266/1999 med hensyn til foranstaltning 6 "renovering og udvikling af landsbyer" (herefter benævnt foranstaltning 6) som fastsat i Sapard. Kommissionen mener, at Republikken Estland også med hensyn til disse foranstaltninger opfylder artikel 4, 5 og 6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(5) og minimumsbetingelserne i bilaget til forordning (EF) nr. 1266/1999.

(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør med hensyn til foranstaltning 6 overlades til landbrugsmatrikel- og landbrugsinformationsnævnet og den nationale fond i Republikken Estland at forvalte støtten decentralt.

(7) Da Kommissionens kontrol af foranstaltning 6 er baseret på et system, der endnu ikke er fuldt operationelt med hensyn til alle relevante elementer, er det hensigtsmæssigt foreløbigt at overlade forvaltningen af Sapard til landbrugsmatrikel- og landbrugsinformationsnævnet og den nationale fond i henhold til artikel 3, stk. 2, i forordning (EF) nr. 2222/2000.

(8) Det kan først overvejes at overdrage forvaltningen af Sapard fuldstændigt til landbrugsmatrikel- og landbrugsinformationsnævnet og den nationale fond, efter at der er foretaget yderligere kontrol for at sikre, at systemet fungerer tilfredsstillende, og efter at eventuelle henstillinger, som Kommissionen måtte fremsætte om overdragelse af forvaltningen af støtte til ovennævnte nævn og fond, er blevet efterkommet.

(9) Den 16. oktober 2003 foreslog de estiske myndigheder regler for, hvornår udgifter er støtteberettigede, i henhold til artikel 4, stk. 1, i afsnit B i den flerårige finansieringsaftale. Kommissionen skal træffe afgørelse herom -

TRUFFET FØLGENDE AFGØRELSE:

Artikel 1

Kravet om, at Kommissionen på forhånd skal godkende Republikken Estlands udvælgelse af projekter og indgåelse af kontrakter som fastsat i artikel 12, stk. 1, i forordning (EF) nr. 1266/1999 for foranstaltning 6, fraviges hermed.

Artikel 2

Forvaltningen af Sapard-programmet overdrages midlertidigt til:

1) Landbrugsmatrikel- og landbrugsinformationsnævnet i dets egenskab af Sapard-kontor for Republikken Estland, Narva mnt. 3, EE-51009 Tartu, for gennemførelsen af Sapard-foranstaltning 6 som defineret i programmet for landbrug og udvikling af landdistrikterne, som Kommissionen godkendte ved ovennævnte afgørelse, og

2) Den nationale fond under Republikken Estlands finansministerium, Suur-Ameerika 1, EE-15006 Tallinn, for de finansielle funktioner, det skal udføre i forbindelse med gennemførelsen af Sapard for foranstaltning 6 for Republikken Estland.

Artikel 3

Uden at foregribe eventuelle afgørelser om at yde støtte til individuelle modtagere i henhold til Sapard gælder de regler for, hvornår udgifter er støtteberettigede i forbindelse med foranstaltning 6, som Republikken Estland har foreslået i den praktiske håndbog, der blev sendt til Kommissionen den 16. oktober 2003 og registreret i Kommissionen under nummer AGR A/34972.

Udfærdiget i Bruxelles, den 13. februar 2004.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 161 af 26.6.1999, s. 87. Senest ændret ved forordning (EF) nr. 696/2003 (EUT L 99 af 17.4.2003, s. 24).

(3) K(2000) 3321 endelig.

(4) EFT L 162 af 19.6.2001, s. 19.

(5) EFT L 253 af 7.10.2000, s. 5. Senest ændret ved forordning (EF) nr. 188/2003 (EUT L 27 af 1.2.2003, s. 14).